[{"text_idx": "#000000", "text": "Croeso i Arwain Dysgu Proffesiynol, adnodd ar-lein newydd \u2013 a chynyddol \u2013 i helpu arweinwyr ysgolion yng Nghymru i ymgorffori syniadau strategol newydd yn y ffordd maen nhw\u2019n arwain dysgu proffesiynol yn eu hysgol a thu hwnt."}, {"text_idx": "#000001", "text": "Rydym wedi archwilio llenyddiaeth academaidd a pholisi rhyngwladol i nodi wyth dilysnod dysgu proffesiynol dan arweiniad effeithiol \u2013 ac mae\u2019r adnodd yn seiliedig ar y dilysnodau hynny."}, {"text_idx": "#000003", "text": "Bydd cynnwys apelgar o dan bob dilysnod: astudiaethau achos, dolenni i ddarllen pellach, ffilmiau sy\u2019n cynnwys arbenigwyr rhyngwladol blaenllaw, fideos wedi\u2019u hanimeiddio ac, yn y dyfodol, recordiadau o sgyrsiau a digwyddiadau sy\u2019n archwilio\u2019r dilysnodau. Hoffem i chi Gael Eich Ysbrydoli."}, {"text_idx": "#000004", "text": "Nid yw Arwain Dysgu Proffesiynol yn bodoli ar ei ben ei hun a\u2019i nod yw ategu mentrau pwysig ar lefel genedlaethol, ranbarthol a lleol. Yn yr holl dudalennau hyn, rydym yn annog arweinwyr i Wneud y Cysylltiad ag Ysgolion fel Sefydliadau sy\u2019n Dysgu, y Dull Cenedlaethol ar gyfer Dysgu Proffesiynol, y Safonau Proffesiynol ar gyfer Arweinyddiaeth ac Addysgu, y Prosiect Ymholi Proffesiynol Cenedlaethol, dysgu proffesiynol i arweinwyr a gynigir gan y Consortia Addysg Rhanbarthol, y Daith Dysgu Proffesiynol, ac eraill. Byddwn yn parhau i nodi a gwella\u2019r cysylltiadau hyn wrth i\u2019r adnodd ddatblygu."}, {"text_idx": "#000005", "text": "Yn olaf, hoffem i Arwain Dysgu Proffesiynol dyfu ac esblygu, gan ychwanegu rhagor o gynnwys cyfoethocach dros amser. Felly, os yw\u2019ch ysgol yn Arwain Dysgu Proffesiynol mewn ffyrdd y byddai arweinwyr eraill yn elwa o ddysgu mwy amdanynt \u2013 cofiwch so\u0302n wrthym. Efallai y gallai\u2019ch ysgol ymddangos fel astudiaeth achos yn y dyfodol neu fel rhan o\u2019n ffilm neu ddigwyddiad nesaf. Dyma\u2019ch cyfle i Ymuno."}, {"text_idx": "#000007", "text": "Yn y rhifyn diweddaraf o\u2019n Cyfres Mewnwelediad, mae\u2019r Athro Ken Jones yn archwilio\u2019r llenyddiaeth academaidd a pholisi rhyngwladol ar Arwain Dysgu Proffesiynol. Mae\u2019r papur yn gydymaith i adnodd Arwain Dysgu Proffesiynol yr Academi Genedlaethol ar gyfer Arweinyddiaeth Addysgol a bydd yn ffordd ddefnyddiol i arweinwyr feithrin dealltwriaeth ddyfnach o ddysgu proffesiynol a sut mae\u2019n rhyngweithio ag arweinyddiaeth ysgolion."}, {"text_idx": "#000008", "text": "Yr wyth dilysnod dysgu proffesiynol dan arweiniad effeithiol"}, {"text_idx": "#000009", "text": "Mae dysgu proffesiynol dan arweiniad effeithiol..."}, {"text_idx": "#000010", "text": "Yn canolbwyntio ar gefnogi pob dysgwr gan ystyried eu lles"}, {"text_idx": "#000011", "text": "Yn bwrpasol ar gyfer ymarferwyr ac yn cael ei lywio ganddynt"}, {"text_idx": "#000012", "text": "Wedi\u2019i wreiddio mewn gwelliant proffesiynol a gwella ysgolion"}, {"text_idx": "#000013", "text": "Yn canolbwyntio ar gymhwyso dysgu proffesiynol"}, {"text_idx": "#000014", "text": "Wedi\u2019i adeiladu ar farn feirniadol o ymchwil, ymholiad proffesiynol ac arbenigedd allanol"}, {"text_idx": "#000015", "text": "Wedi\u2019i gryfhau gan gydweithio proffesiynol"}, {"text_idx": "#000016", "text": "Wedi\u2019i gynllunio\u2019n strategol dros y tymor byr, canolig a hirach"}, {"text_idx": "#000017", "text": "Wedi\u2019i gynllunio i alluogi dulliau arloesol o ddysgu ac addysgeg"}]